**עופר ברטל** (נולד ב-31 באוקטובר 1963) הוא עורך דין, מייסד ושותף מנהל של משרד ברטל כהן, משפטן ומרצה בפורומים משפטיים ומוסדות אקדמיים שונים.

ביוגרפיה
--------

ברטל נולד וגדל בשכונת מחנה יהודה בפתח תקווה. הוא התגייס לצה"ל בשנת 1981, שירת כטייס מסוקים בחיל האוויר והשתחרר בדרגת סרן. משרת במילואים בדרגת סגן אלוף, הן כמדריך בבית הספר לטיסה של חיל האוויר והן כעורך דין במחלקה הבינלאומית של הפרקליטות הצבאית. הוא מרצה בימי עיון והשתלמויות לשופטים, תובעים, עוזרים משפטיים, פרקליטים, שוטרים ואוכלוסיות נוספות בנושאים הקשורים למשפט הפלילי.

ברטל נשוי ואב לארבעה ילדים.

### באקדמיה

ברטל מרצה במשך יותר מ־25 שנה במוסדות אקדמיים שונים, לרבות מכללות ואוניברסיטאות, במסגרת לימודי תואר ראשון ותואר שני למשפטים. בין היתר היה מרצה לטיעון משפטי וחקירת עדים באוניברסיטת תל אביב ובמסגרת לימודי תואר שני באוניברסיטת בר-אילן, ומרצה למשפט כלכלי במסגרת לימודי משפטים במסלול האקדמי, המכללה למנהל. בנוסף לימד טיעון משפטי וחקירת עדים במכללת שערי משפט כעשר שנים. החל משנת 2007 הוא מרצה על תחומים אלה וכן על עבירות צווארון לבן והגנה תרבותית בקריה האקדמית אונו.

קריירה משפטית
-------------

בשנת 1990 קיבל ברטל תואר ראשון במשפטים LLB מטעם אוניברסיטת בר-אילן. בין השנים 1991–1992 היה מתמחה ותובע ביחידת התביעות של מחוז תל אביב במשטרת ישראל. בשנת 1993 הקים את משרד עופר ברטל, ובשנת 2012 הצטרף אליו עו"ד דב גלעד כהן והם פתחו ביחד את משרד ברטל, כהן. לאורך השנים ייצג ברטל נאשמים וחשודים בחקירות ומשפטים פליליים. בנוסף, הוא מייצג נאשמים בתחומים כגון מיסוי, הגבלים עסקיים, ניירות ערך, מרמה ושוחד. בעשרים השנים האחרונות מייצג בעיקר בעבירות צווארון לבן.

ברטל הגיע לתודעה הציבורית בעקבות טיפול בתיקים בעלי פרופיל ציבורי גבוה. בין היתר הוא מייצג נבחרי ציבור, ראשי מועצות ועיריות ובעלי תפקידים בכירים במגזר הפרטי והציבורי וכן אנשי צוות רפואי. בנוסף הוא מייצג עשרות שוטרים, קצינים בכירים ועובדי מדינה בדין הפלילי והמשמעתי. ברטל ייצג בין היתר את שולה זקן, מזכירתו האישית של ראש הממשלה לשעבר אהוד אולמרט בתיק הולילנד, שהורשעה בקבלת שוחד. בין ברטל לבין הפרקליטות נחתם הסדר טיעון בעניינה, במסגרתו הוקל עונשה תמורת מסירת עדות מפלילה ששימשה להרשעת אולמרט בתיק טלנסקי.

בשנת 2017 ייצג את השוטרים שפתחו בירי לעבר רכב והרגו את יעקוב מוסא אבו אל-קיעאן, תושב הכפר הבדואי אום אל-חיראן, במסגרת מבצע לפינוי והריסת בתים. במהלך התקרית נהרג אחד השוטרים, ארז עמדי לוי, ושוטר נוסף נפצע, במה שכונה על ידי השר לביטחון פנים גלעד ארדן ומפכ"ל המשטרה רוני אלשיך כפיגוע טרור. גם ראש הממשלה, בנימין נתניהו, התייחס לאירוע כפיגוע דריסה. בפברואר 2018 פתחה המחלקה לחקירות שוטרים בחקירה. במאי 2018 פרסם פרקליט המדינה שי ניצן את החלטתו לסגור את התיק נגד השוטרים שירו באבו אל-קיאן ולא לפתוח נגדם בהליכים פליליים, בשל הערכה שהירי נבע מתחושה של סכנת חיים. בשנת 2020, לאחר שנתניהו התנצל על קביעתו שמדובר בפיגוע, תקף ברטל את נתניהו וטען שהתנצלותו מונעת מאינטרסים אישיים, ומהרצון לקשר בין מותו של אבו אלקיעאן לתיקים שמתנהלים נגדו. בשנת 2022 החל לייצג את ראש עיריית פתח תקווה, רמי גרינברג, החשוד בעבירת שוחד במהלך מערכת הבחירות לרשויות המקומיות בשנת 2018. במסגרת דיון להארכת מעצר, טען ברטל כי החוקרים מנסים להפעיל לחץ פסול על ראש העיר.

בשנת 2020 היה מועמד לתפקיד פרקליט המדינה ובשנת 2022 היה מועמד לתפקיד שופט בבית המשפט העליון. בשנת 2022 דורג משרד עורכי הדין ברטל כהן בדירוג הפירמות המובילות בתחום הצווארון הלבן של BDI.

באוגוסט 2023, על רקע קידום הרפורמה המשפטית על ידי ממשלת ישראל השלושים ושבע, התבטא ברטל בראיון לתוכנית חמש עם רפי רשף בקשת 12 וכינה את ראש הממשלה בנימין נתניהו "מרגל איראני": "אני חושב, תסלחו לי על הבוטות, אני חושב שביבי הוא כבר מרגל איראני, אם יש משהו שפוגע בביטחון המדינה, בכלכלה שלה, בסדרי השלטון והחברה, ובכל דבר בסיסי במדינה זה ראש הממשלה. הנזק שמתרחש הוא הרבה יותר גרוע, מאם היו נופלים פה טילים איראניים". דבריו עוררו סערה תקשורתית, והוא חזר בו בראיון לרדיו 103FM בו אמר "כולם הבינו שאני לא באמת חושב שנתניהו מרגל איראני... התכוונתי למטפורה ולא יותר מזה".

**תיקים בולטים**

* 2010 - ייצוג מנכ"ל המשרד להגנת הסביבה והמשרד לביטחון פנים, שמואל הרשקוביץ, שהואשם במרמה והפרת אמונים וזוכה מכל אשמה. השר צחי הנגבי הואשם יחד עם הרשקוביץ והורשע בחלק מכתב האישום.
* 2011 – ייצוג 3 עובדות משרד הבריאות בתיק רמדיה, שהסתיים ללא הרשעתן.
* 2015 – ייצוג מנהל בית החולים הפסיכיאטרי "איתנים", שזוכה מעבירות הזנחת מטופלים בבית המשפט העליון, לאחר שהורשע בעבירות אלה בבית המשפט המחוזי.
* 2014 – ייצוג שולה זקן, לשעבר מזכירתו האישית של אהוד אולמרט, שהורשעה בקבלת שוחד ועונשה הוקל במסגרת הסדר טיעון שכלל מסירת עדות מפלילה ששימשה להפללת אולמרט.
* 2018 – ייצוג השוטרים שירו באבו אל-קיאן, תושב הכפר הבדואי אום אל-חיראן, בתיק שנסגר ללא חקירה פלילית.
* 2018 – ייצוג שמעון סוסן ראש מועצה אזורית חבל מודיעין, בפרשה בה נעצר, והתיק נגדו נסגר.
* 2021 – ייצוג בכירים במרכז לפיתוח המקומות הקדושים, במסגרת ועדת החקירה הממלכתית לחקר אסון הר מירון.
* 2022 – ייצוג ראש עיריית פתח תקווה, רמי גרינברג, החשוד בעבירת שוחד במהלך מערכת הבחירות לרשויות המקומיות ב-2018.

קישורים חיצוניים
----------------

ויקישיתוף מדיה וקבצים בנושא **עפר ברטל** בוויקישיתוף
* 

* אתר האינטרנט הרשמי של עפר ברטל
* אלכסנדרה לוקש, עורך הדין של שולה זקן: "אין לי ספק שיוטל על נתניהו קלון", ynet, 19.1.2022
* "נוכחות נתניהו בעת העדות משפיעה ללא ספק": ניר חפץ יחל את עדותו היום, "מה בוער", גלי צה"ל
* חן מענית, גם אם ימונה פרקליט מדינה מחוץ למערכת, אף מבצר לא ייפול, גלובס, 27.11.2020
* עופר ברטל, מי מהתאומים הוא הרוצח? שהתקשורת תחליט, וואלה!, 18.4.2012
* עופר ברטל באתר ישראל היום
* עופר ברטל באתר News1
* מומחה מעריך: האם התיק במשפט נתניהו קרס בעקבות עדות פילבר?, מעריב, 11.5.2022
* "זה אירוע מאוד דרמטי": מה מצפה לנתניהו ופרקליטיו בשימוע? כאן רשת ב', 11.4.2019

הערות שוליים
------------

1. 1 2  חן מענית, אבישי גרינצייג, המרוץ לפרקליט המדינה: המועמדים הסופיים והאסטרטגיה של מנדלבליט, באתר גלובס, ‏6.11.2020
2. 1 2  ניצן שפיר, סער הכריז על שישה מועמדים נוספים לבית המשפט העליון, באתר גלובס, ‏6.1.2022
3. 1 2  משה גורלי ותומר גנון, השופט רוזן קיבל את הסכם הטיעון עם שולה זקן, באתר כלכליסט, ‏15.5.2014
4. ↑  אילנה קוריאל, המשטרה: המחבל היה קשור לתנועה האיסלאמית, ייבדק קשר לדאעש, באתר ynet, 18 בינואר 2017
5. 1 2  אילנה קוריאל, אטילה שומפלבי, סנגור השוטרים: "גם משפחת אלקיעאן היא קורבן של הספינים – וגם השוטרים", באתר ynet, 10 בספטמבר 2020
6. 1 2  איציק סבן, "פרעושים וקרציות בתא המעצר": סנגורו של גרינברג רמז למעצר פסול, באתר ישראל היום, ‏15.8.2022
7. ↑  עורכי דין צווארון לבן, באתר bdicode, ‏2022
8. ↑  קובי עוזיאלי, אמירה מקוממת בשידור חי: "ביבי הוא כבר מרגל איראני", באתר בחדרי חרדים, 7 באוגוסט 2023
9. ↑  קובי אטינגר, ‏העו"ד שטען כי נתניהו מרגל איראני ניסה להסביר: "החסרתי מילה אחת, הגעתי לקיצוניות", באתר כיכר השבת, 8 באוגוסט 2023
10. ↑  אלה לוי-וינריב, בדרך לערעור על זיכוי הנגבי: הוגש ערעור על זיכוי הנאשם השני בתיק, באתר גלובס, ‏31.8.2010
11. ↑  גלעד גרוסמן, מסתמן: חלק מנאשמי פרשת רמדיה לא יילכו לכלא, באתר וואלה!, ‏27.2.2011
12. ↑  שרון פולבר, העליון זיכה את מנהל בית החולים הפסיכיאטרי איתנים מעבירות הזנחת מטופלים, באתר הארץ, ‏8.12.2015
13. ↑  שוקי שדה, החשדות, הקשרים והקבלנים: כך הסתבך שמעון סוסן, מקורבו של שר האוצר כחלון, באתר דה מרקר, ‏13.4.2018
14. ↑  מוטי גילת, המבחן האמיתי של ועדת החקירה לאסון בהר מירון, באתר כאן, ‏23.8.2021